Document ID: 31989R0787

*****
ΚΑΝΟΝΙΣΜΟΣ (ΕΟΚ) αριθ. 787/89 ΤΟΥ ΣΥΜΒΟΥΛΙΟΥ
της 20ής Μαρτίου 1989
για τροποποίηση του κανονισμού (ΕΟΚ) αριθ. 1883/78 περί των γενικών κανόνων χρηματοδοτήσεων των παρεμβάσεων από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα Εγγυήσεων
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 729/70 του Συμβουλίου της 21ης Απριλίου 1970 περί χρηματοδοτήσεως της κοινής γεωργικής πολιτικής (1), όπως τροποποιήθηκε τελευταία από τον κανονισμό (ΕΟΚ) αριθ. 2048/88 (2), και ιδίως το άρθρο 3 παράγραφος 2,
την πρόταση της Επιτροπής,
Εκτιμώντας:
ότι ο κανονισμός (ΕΟΚ) αριθ. 1883/78 (3), όπως τροποποιήθηκε τελευταία από τον κανονισμό (ΕΟΚ) αριθ. 2050/88 (4), ορίζει στο άρθρο 6 ότι οι υλικές εργασίες που προκύπτουν από την αποθεματοποίηση και, κατά περίπτωση, τη μεταποίηση των προϊόντων στην παρέμβαση, χρηματοδοτούνται μέσω ενιαίων κατ' αποκοπή ποσών για την Κοινότητα· ότι θα πρέπει να προβλεφθεί ότι το ίδιο σύστημα χρηματοδότησης εφαρμόζεται για την ανάληψη, από το ΕΓΤΠΕ, τμήμα Εγγυήσεων, των δαπανών που προκύπτουν από ειδικά μέτρα που εγγυώνται τη χρησιμοποίηση ή/και τον προορισμό των προϊόντων που κατέχονται από τους οργανισμούς παρέμβασης για καθορισμένους σκοπούς και προσδιορίζονται από κοινοτικούς κανόνες,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 6 του κανονισμού (ΕΟΚ) αριθ. 1883/78, προστίθεται το ακόλουθο εδάφιο:
«Χρηματοδοτούνται επίσης, μέσω κατ' αποκοπή ποσών ενιαίων για τη Κοινότητα, οι δαπάνες που προκύπτουν από ειδικά μέτρα που προορίζονται να εγγυηθούν την χρησιμοποίηση ή/και τον προορισμό των προϊόντων που κατέχονται από τους οργανισμούς παρέμβασης για καθορισμένους σκοπούς, τα οποία θεσπίζονται στα πλαίσια των κοινών οργανώσεων αγοράς και των οποίων οι δαπάνες επιβαρύνουν το ΕΓΤΠΕ, τμήμα Εγγυήσεων. Τα κατ' αποκοπή ποσά καθορίζονται με τη διαδικασία που προβλέπεται στο πρώτο εδάφιο.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται στις δαπάνες που έχουν πραγματοποιηθεί από την 1η Ιανουαρίου 1987.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Μαρτίου 1989.

Labels: 3
15